आनी गोंयांत तर रेडिमेड असो भव्य-दिव्य शॉपिंग मॉल एकूच आसा. काँग्रेस. आनी थंय केन्ना केन्नाय सेल लागना. पर्मनंट सेल लागिल्लोच आसता. गरज आसता तेन्ना वचपाचें आनी घासाघीस करून जाय तो म्हाल विकतो घेवपाचो. अश्या वेळार आमचे आनीक आनीक कोण आमदार विक्रेखातीर नात अशें हड्ड्यार हात मारून सांगप म्हटल्यार केदी ही कापस्ताद!
ताचे उपरांत मुख्यमंत्री मनोहर पर्रीकाराच्या दुंयेसाक लागून भाजपाचें सरकार डळमळपाक लागलें तेन्ना दोनय वटांनी - म्हटल्यार काँग्रेस आनी भाजपाचेय आमदार फुट्टात ह्यो वावड्यो रातदीस पातळत आसात. खऱ्यो जायनात ते मेरेन मात त्यो वावड्योच. पूण अशे म्हुणून बेठोच टायम पास म्हुणून त्यो कोण पिकयना. पर्यायी सरकार घडोवपाचीं नवनवीं समीकरणां घडत आसात हें स्वता भाजपान आनी काँग्रेसीनय अधिकृतपणान मान्य केलां. मागीर?
काँग्रेसवाल्यांचो हो इतलो 'पर्जळीत' इतिहास आमकां सगळ्यांकच खबर आसा, तेन्ना गिरीशान बेठेंच हड्डें बडोवन घेवचें न्हय. तें 56 इंचाचें ना. उरफाटें असल्या 56 बंडखोरींक लागून पुराय बदनाम जाल्ल्या काँग्रेसीचें हें हड्डें हें ताणें मात्शें मतींत धरचें. नाजाल्यार फाल्यां 'गेले रे गेले' अशें म्हुणून हड्डें बडोवन घेवपाची पाळी येतली.
